b'\n_START_ARTICLE_\nIlmari Killinen\n_START_PARAGRAPH_\nIlmari Killinen (28. hein\xc3\xa4kuuta 1876 Kokem\xc3\xa4ki \xe2\x80\x93 22. lokakuuta 1941 Helsinki) oli suomalainen insin\xc3\xb6\xc3\xb6ri, poliitikko, virkamies ja laulaja._NEWLINE_Killisen vanhemmat olivat kuuromykkien koulun johtaja Kustaa Killinen ja Matilda Josefina Lagus. H\xc3\xa4n valmistui koneinsin\xc3\xb6\xc3\xb6riksi Polyteknillisest\xc3\xa4 opistosta 1900 ja seuraavana vuonna Saksasta s\xc3\xa4hk\xc3\xb6insin\xc3\xb6\xc3\xb6riksi. Killinen toimi ensin luotsilaitoksen apulaisinsin\xc3\xb6\xc3\xb6rin\xc3\xa4 1902\xe2\x80\x931912 ja sitten G. W. Sohlberg Oy:n insin\xc3\xb6\xc3\xb6rin\xc3\xa4 1912\xe2\x80\x931917, sosiaalihallituksen ty\xc3\xb6nv\xc3\xa4litysosaston johtajana 1917\xe2\x80\x931918, konekauppa Aatra Oy:n teknillisen\xc3\xa4 johtajana 1918\xe2\x80\x931923, Helsingin teollisuuskoulun s\xc3\xa4hk\xc3\xb6tekniikan lehtorina 1923\xe2\x80\x931926 ja kauppa- ja teollisuusministeri\xc3\xb6n toimistop\xc3\xa4\xc3\xa4llikk\xc3\xb6n\xc3\xa4 1926\xe2\x80\x931936. Tullihallituksen p\xc3\xa4\xc3\xa4johtajaksi h\xc3\xa4net nimitettiin 1936, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi kuolemaansa asti._NEWLINE_Edistyspuoluetta edustanut Killinen oli kauppa- ja teollisuusministeri Kivim\xc3\xa4en hallituksessa 1932\xe2\x80\x931936. H\xc3\xa4n oli lis\xc3\xa4ksi muun muassa Helsingin kaupunginvaltuuston j\xc3\xa4sen sek\xc3\xa4 Valtion Patruunatehtaan, Outokummun kaivoksen ja Outokumpu Oy:n johtokunnan puheenjohtaja, otti osaa mieskuorojen toimintaan, julkaisi teoksen Voiman saanti ja siirto (1916) ja laati G. W. Sohlberg Oy:n, Suomen Metalliteollisuuden ty\xc3\xb6nantajaliiton ja Helsingin puhelinlaitoksen juhlajulkaisut._NEWLINE_Laulajana Killinen teki nelj\xc3\xa4 levytyksi\xc3\xa4 vuonna 1928 ja kaikki tehtiin pianon s\xc3\xa4estyksell\xc3\xa4._NEWLINE_Killisen puoliso vuodesta 1900 oli Lilli Karolina Hallman.'